**Ekonomikas ministrijas**

**būtiskākais paveiktais 2021. gadā**

**Uzņēmējdarbības sekmēšanai** valdībā apstiprinātas Nacionālās industriālās politikas pamatnostādnes 2021 – 2027, nosakot tautsaimniecības attīstības turpmākās prioritātes nākamajiem septiņiem gadiem. Izveidots lielais investīciju fonds Latvijas tautsaimniecības re-industrializācijas procesa nodrošināšanai pēc Covid-19 krīzes, nodrošinot atbalstu investīcijām virs 10 milj. EUR aizdevumus ar kapitāla atlaidi uz labvēlīgiem nosacījumiem. Pabeidzot Interreg RestartBSR projekta īstenošanu, noorganizēta inovāciju laboratorija vadlīniju izstrādei institucionālās ekosistēmas veidošanai un stiprināšanai, lai atbalstītu finanšu grūtībās nonākušus uzņēmumus Baltijas valstīs un Polijā.

2021. gadā turpinājās intensīvs darbs pie dažādu atbalsta programmu izstrādes un pastāvīgas pilnveides Covid-19 krīzē cietušajiem uzņēmējiem (darba algu subsīdija, apgrozāmo līdzekļu grants, atbalsts tirdzniecības centriem, sporta centriem, kultūras, atpūtas un izklaides vietām, aizdevumi un garantijas), kā arī Latvijas Investīciju un attīstības aģentūra un Altum turpināja iepriekš sākto ES fondu atbalsta programmu īstenošanu uzņēmējdarbības un inovācijas attīstībai, produktivitātes, konkurētspējas un eksportspējas stiprināšanai.

Izveidots produktivitātes un digitālās transformācijas koncepts, kā arī RIS3 pārvaldības modeļa koncepts, kas būs pamats Atveseļošanas fonda un jauno ES struktūrfondu programmu īstenošanai. Tāpat pagarināts Biznesa inkubatoru un Klasteru atbalsta programmas īstenošanas termiņš, kā arī izveidota Tūrisma konsultatīvā padome turpmākai ātrākai nozares krīzes vadībai.

**Eksporta iespēju paplašināšanai** ar plašu rezonansi un jauniem sadarbības līgumiem Latvijas uzņēmējiem uzsākta Latvijas dalība starptautiskajā izstādē “Expo Dubaija”, kurā Latvijas paviljonu jau pirmajos 2 mēnešos apmeklējuši vismaz 20 000 apmeklētāju un Latvijas uzņēmumi parakstījuši vismaz 10 sadarbības līgumus. Latvijas nacionālās dienas laikā notika Latvijas prezidenta, vairāku ministru tikšanās ar Dubaijas valdnieku, viņa vietnieku un Abu Dabī emirāta kroņprinci,  uzsākot sarunas par Dubaijas valdnieka potenciālo vizīti uz Latviju 2022.gadā.

Tāpat veikti uzlabojumi normatīvajos aktos, lai Latvijas kosmētikas līdzekļu ražotāji un eksportētāji uz valstīm ārpus ES varētu uzrādīt valsts kompetentās iestādes izsniegtu labas ražošanas prakses sertifikātus, kad nodrošina iespēju realizēt šādu produkciju attiecīgajos trešo valstu tirgos.

Kā nozīmīgākais 2021. gada veikums **Latvijas investīciju vides uzlabošanā** ir prioritāro investīciju “zaļā koridora” izveide, kas paredz, ka paātrinātā kārtībā tiek izskatīti investīciju projekti prioritārajās nozarēs, kuras aptver viedās specializācijas jomas, starptautiskos biznesa pakalpojumu centrus, kā arī būvniecību, transportu un loģistiku, ja šo ieceru īstenošana ir saistīta ar prioritārajām nozarēm. “Zaļā koridora” darbības pirmā pusgada laikā jau ir atbalstīti 8 projekti ar kopējo pienesumu 88 miljoni EUR un 619 radītām darba vietām.

Izveidots lielais investīciju fonds Latvijas tautsaimniecības re-industrializācijas procesa nodrošināšanai pēc Covid-19 krīzes, nodrošinot atbalstu investīcijām virs 10 milj. EUR aizdevumus ar kapitāla atlaidi uz labvēlīgiem nosacījumiem.

Tāpat 2021.gadā izstrādāta un apstiprinātā jaunā vietotā Latvijas valsts tēla koncepcija un tās ieviešanas stratēģija. Latvijas valsts tēls tiks balstīts uz Latvijas trīs vērtībām - gatavi izaicinājumiem, dažādu pasauļu savienotāji un radošu izmēģinājumu platforma, kas tiks īstenotas un pieradītas ar misiju pieejas starpniecību (“missionLatvia”). Ņemot vērā, ka pasaules jūru un okeānu stāvoklis ir prioritārs globāls izaicinājums, kā pirmo plānots attīstīt pilotmisiju “Jūra 2030”, lai uzlabotu Baltijas jūras stāvokli, kas ir viena no piesārņotākajām un apdraudētākajām jūrām pasaulē. Šim nolūkam tiks koncentrēti finanšu resursi, investīcijas, talanti un plaša spektra inovācijas.

**Inovācijas sekmēšanai** 2021.gadā apstiprināta Inovāciju fonda – Nozaru pētījumu programmas iniciatīva ar mērķi paaugstināt budžeta finansējumu augstu sasniegumu zinātnes un pētniecības projektu īstenošanai. Iniciatīvas ietvaros inovāciju sekmēšanai ik gadu tiks investēti 4 miljoni EUR 2022.-2024.gada periodā. Kā pirmos projektus plānots atbalstīt Latvijas Viedās specializācijas jomās - biomedicīna, medicīnas tehnoloģijas, farmācija, kā arī fotonika un viedie materiāli, tehnoloģijas un inženiersistēmas.

2021. gadā uzsākta Norvēģijas finanšu instrumenta 2014.-2020. gada perioda programmas “Uzņēmējdarbības attīstība, inovācijas un mazie un vidējie uzņēmumi” ieviešana, kuras mērķis ir veicināt augstākas pievienotās vērtības produktu un pakalpojumu radīšanu trīs jomās - “zaļās” inovācijas, informācijas un komunikācijas tehnoloģijas un dzīves līmeni atbalstošas tehnoloģijas. Programmas ietvaros atklāts LIAA Tehnoloģiju biznesa centrs, lai veicinātu biznesa ideju attīstību, kas vērstas uz tehnoloģiski ietilpīgu produktu izveidi.  Atbalsts būs pieejams MVU jaunu produktu un tehnoloģiju izstrādei, kā arī ražošanas iekārtu modernizācijai.

Tāpat izstrādātas vadlīnijas inovāciju iepirkuma īstenošanai nolūkā veicināt izpratni par inovāciju iepirkumu un tā realizēšanu Latvijā. Tajās ietverta informācija par inovāciju iepirkuma būtību, tā īstenošanu Latvijas normatīvā regulējuma ietvaros, kā arī praktiskus piemērus un padomus.

**Latvijas kosmosa nozares attīstībai** 2021.gadā stiprināta Latvijas loma globālajā kosmosa nozarē, iezīmējot jaunus pavērsienus New Space jeb privātas kosmosa nozares attīstībā. Latvijai ir bagāts kosmosa nozares mantojums un vēl lielāks potenciāls, kā arī unikālas tehnoloģijas, kuras ir jau pieprasītas starptautiskā līmenī. Pēc Latvijas Kosmosa stratēģijas 2021. – 2027. gadam parakstīšanas, Latvijas kosmosa ekosistēmas attīstībā veicināts kopdarbs starp valsti, industriju un akadēmisko sektoru, meklētas jaunas attīstības iespējas, attīstīti kontakti ar kosmosa nozares starptautiskām organizācijām un dažādu valstu ekspertiem ar mērķi nodrošināt plašāku Latvijas atpazīstamību un sadarbību globālajā līmenī. Vienlaikus nodrošināta līdzdalība Latvijas kosmosa biroja izveidē, ES kosmosa programmas vēstnieku tīklā Copernicus Relays, kas apvieno vairāk nekā 200 dalībniekus no visas pasaules, kosmosa nozares tirdzniecības misijā uz Dubaiju EXPO Dubai ietvaros.

**Elektroenerģijas cenu kāpuma mazināšanai sagatavoti un valdībā apstiprināti vairāki atbalsta pasākumi** - palielināts atbalsts aizsargātajiem lietotājiem un energointensīvajiem uzņēmumiem, rasts risinājums OIK straujākai samazināšanai un sistēmas pakalpojumu maksas samazināšanai par 50% līdz 2022. gada aprīlim. Būtiski atzīmēt, ka valdība piešķīrusi arī pabalstu vakcinētiem senioriem 20 EUR/mēnesī un nodrošinājusi valsts līdzfinansējumu pašvaldības mājokļa pabalstam.

**Atjaunojamo energoresursu plašākai** izmantošanai 2021. gadā nodrošināta aktīva līdzdalība Eiropas Padomes un Eiropas Komisijas darbā pie Atjaunojamo energoresursu direktīvas pārskatīšanas, kas noteiks jaunus ES mērķus atjaunojamo energoresursu plašākai izmantošanai dažādos enerģētikas sektoros. Tāpat noslēgti Pētniecības līgumi ar Eiropas Komisiju, Latvijas Universitāti un Fizikālās enerģētikas institūtu, kuru ietvaros tiks izstrādāts Latvijas enerģētikas un tautsaimniecības optimizācijas modelis, ļaujot definēt “zaļās pārejas” efektīvāko veidu, radot bāzi Latvijas Nacionālā enerģētikas un klimata plāna pārskatīšanai 2023. gadā.

Izstrādāti līgumi ar Igauniju un Lietuvu, kas nosaka rīcību un solidaritātes pasākumus krīzes situācijā dabasgāzes jomā, kā arī izstrādāta un MK apstiprināta jauna naftas rezervju uzglabāšanas kārtība.

**Mājokļu pieejamības sekmēšanai** 2021.gada 1.maijā stājās spēkā jaunais “Dzīvojamo telpu īres likums”, kas nodrošina taisnīgu līdzsvaru starp izīrētāju un īrnieku interesēm. Likums paredz tiesību reģistrēt īres līgumu zemesgrāmatā bez maksas, tādējādi nodrošinot publiski pieejamu un ticamu informāciju par noslēgtajiem darījumiem, kas pasargās gan īrniekus, gan nekustamā īpašuma jaunos ieguvējus, ļaus izskaust fiktīvos īres līgumus, kā arī pasargās godprātīgos īrniekus izīrētāja maiņas gadījumā. Vienlaikus, turpmāk paredzot tikai terminētus īres līgumus, uzsākts process, kas pēc būtības izbeigs denacionalizēto namu īrnieku institūtu, atbrīvojot īrētās telpas un nodrošinot pabalstu izmaksu šiem īrniekiem, vienlaikus veicinot pieejamāku īres dzīvokļu tirgus attīstību.

Tāpat šogad uzsāktajaunā ALTUM Daudzdzīvokļu māju remonta aizdevumu programmā 31 milj. EUR apmērā daudzdzīvokļu māju koplietošanas telpu remontam un apkārtējās teritorijas labiekārtošanai. Tāpat tika uzsākta jauna valsts atbalsta programma privātmāju energoefektivitātes paaugstināšanai.

2021.gadā uzsākts sadarbības projekts ar OECD ilgtermiņa mājokļu pieejamības fonda izstrādei, padziļināti pētot ārvalstu labo praksi finanšu apgrozības fondu izmantošanā mājokļu pieejamībai. Projekta ietvaros sagatavotas rekomendācijas šāda fonda nepieciešamajam tiesiskajam regulējumam, fonda finansēšanas iespējām, kā arī fonda pārvaldības modelim. Projekts ilgs līdz 2023. gada pavasarim.

Lai veicinātu zemu izmaksu, tostarp ekspluatācijas izmaksu, ergonomisku, ērti lietojamu un energoefektīvu mājokļu pieejamību, izstrādāts būvniecības tipveida projekts daudzdzīvokļu dzīvojamai ēkai. Tipveida projekts paredzēts gan pašvaldībām, gan citiem nekustamā īpašuma attīstītājiem dzīvojamā fonda un dzīvokļu īres tirgus attīstībai. Tipveida projekta dokumentācija un BIM modeļi ir pieejami bez maksas Būvniecības informācijas sistēmā.

Izstrādāts arī jauns regulējums ēku energoefektivitātes nozarē, mazinot birokrātiju un izmaksas pagaidu ēku energosertifikātu sagatavošanā, kā arī ieviešot jaunu ēku energoefektivitātes klasifikācijas sistēmu. Uzsākta atbalsta programmas izstrāde īres mājokļu būvniecībai reģionos, kuras ietvaros 2022. gadā tiks atbalstīta zemu izmaksu īres māju būvniecība, kas būs pieejamas mājsaimniecībām, kas nevar atļauties kvalitatīvu mājokli uz tirgus nosacījumiem.

Tāpat veikti grozījumi Ministru kabineta 2015. gada 15. septembra noteikumos Nr. 524 "Kārtība, kādā nosaka, aprēķina un uzskaita katra dzīvojamās mājas īpašnieka maksājamo daļu par dzīvojamās mājas uzturēšanai nepieciešamajiem pakalpojumiem". Gadījumos, kad dzīvokļos uzstādīti siltuma maksas sadalītāji vai siltumenerģijas skaitītāji, no 2022. gada 1. marta būs pienākums ievērot papildu prasības dzīvokļu īpašnieku maksājamo daļu noteikšanai. Vienlaikus ar šiem grozījumiem veiktas izmaiņas attiecībā par dzīvokļu īpašnieku maksājamo daļu noteikšanu par patērēto ūdeni, lai veicinātu maksājamo daļu samērīgāku noteikšanu, it īpaši gadījumā, ja starp atsevišķiem dzīvokļu īpašniekiem sadalāma ūdens patēriņa starpība, kā arī lai motivētu dzīvokļu īpašniekus izvērtēt ūdens patēriņa uzskaites kārtību dzīvojamā mājā un samazinātu ūdens patēriņa starpību.

Lai veicinātu kvalitatīvu būvniecību, **būvniecības nozares attīstību** un konkurētspēju Eiropas tirgū, Ekonomikas ministrija strādāja 2021.gadā strādāja trīs pamatvirzienos - būvju kvalitāte un atbilstību mūsdienu prasībām, būvniecības procesa vienkāršošana, un būvkomersantu un būvspeciālistu kompetences un prasmju attīstība.

Attiecībā uz būvju kvalitāti un atbilstību mūsdienu prasībām jāuzsver jaunā Latvijas būvnormatīva izstrāde, kurā ir apvienotas minimālās tehniskās prasības būvēm, kas kopsakarā ar citos Latvijas būvnormatīvos definētajām prasībām veicina  katras uzbūvētās būves atbilstību Būvniecības likumā nostiprinātām būtiskām būvei izvirzītām prasībām. Ministru kabineta 2021.gada 19.oktobra noteikumi Nr. 693 “Būvju vispārīgo prasību būvnormatīvs LBN 200-21” stājas spēkā 2021.gada 1.novembrī.

Vienlaikus Ekonomikas ministrija un vairākas valsts pārvaldes iestādes, nevalstiskās organizācijas un valsts kapitālsabiedrības parakstīja Sadarbības memorandu par koka izmantošanas būvniecībā veicināšanu, vienojoties par kopīgu sadarbību koka būvmateriālu un būvizstrādājumu ar augstu pievienoto vērtību ražošanas un izmantošanas būvniecībā veicināšanu, sekmējot ilgtspējīgu būvniecību un Latvijas ekonomikas izaugsmi. Sadarbības Memoranda īstenošanai sadarbībā ar nozares ekspertiem izstrādāts rīcības plāns, kas ietver virkni īstenojamo pasākumu gan regulējuma pilnveidošanai, gan nozares speciālistu kvalifikācijas paaugstināšanai.

Tāpat 2021.gadā turpinājās pasākumu īstenošana BIM plašākam pielietojumam. Veiktas apmācības par dažādām ar BIM ieviešanu saistītām tēmām, izglītojot vairāk kā 800 būvniecības speciālistus un vairāk kā 100 publisko iestāžu (pasūtītāju puses) pārstāvjus. Ir veikti pētījumi par būvniecības klasifikācijas sistēmas novērtēšanu BIM projektos un par vienotās datu vides nodrošināšanu publiskajiem pasūtītājiem. Apstiprināti arī profesijas standarti būvinženieriem, ēku būvinženieriem un inženiersistēmu būvinženieriem, kuros iekļautas prasmes un kompetences attiecībā uz BIM un mūsdienīgiem būvniecības procesiem.

Attiecībā uz būvniecības procesa vienkāršošanu un pilnveidošanu, 2021.gada maijā stājās spēkā grozījumi Būvniecības likumā, kas būtiski pilnveido regulējumu attiecībā uz būvniecības procesa dalībnieku atbildību būvniecības ieceres īstenošanas procesā, kā arī kontrolējošo institūcijas kompetenci un pilnvarām. Lai veicinātu sabiedrības interešu efektīvāku aizsardzību, ir nodalīta juridiskās personas (būvkomersanta) un fiziskās personas (būvspeciālista) atbildība, savukārt ģenerāluzņēmēja atbildība ietver arī atbildību par apakšuzņēmēja veiktajiem darbiem. Jaunais regulējums novērš atbildību pārklāšanos, nosakot par katru būvniecības procesa posmu vienu atbildīgo dalībnieku. Tāpat regulējums ievieš klusēšanas – piekrišanas principu, nosakot tā piemērošanas vispārējos principus.

2021.gada novembrī stājās spēkā grozījumi speciālajos būvnoteikumos, turpinot būvniecības procesu vienkāršošanu. Grozījumu mērķis bija vienkāršot būvju vai to daļu atjaunošanas un pārbūvju saskaņošanu, veicinot ātrāku un efektīvāku būvniecības procesu, mazinot administratīvo slogu un izmaksas. Grozījumi speciālajos būvnoteikumos paredz, ka turpmāk būvju būvniecības procesu varēs ierosināt ar paskaidrojuma rakstu vai būvniecības iesniegumu, atsakoties no apliecinājuma kartes un samazinot būvniecības ieceres ierosināšanas iesniegumu veidus.

Savukārt, lai veicinātu nodarbināto prasmes un zināšanas, organizēti tiešsaistes semināri būvkonstrukciju projektētājiem ar ārvalstu lektoru piedalīšanos. Semināru mērķis bija iepazīstināt būvkonstrukciju projektētājus ar Eiropas labo praksi un jaunākajām tendencēm koka konstrukciju attīstībā un eirokodeksu izstrādē,  kā arī ugunsaizsardzības risinājumiem zema, vidēja augstuma un daudzstāvu koka apbūvē.

Jau 10. gadu Ekonomikas ministrija informatīvas kampaņas “Dzīvo siltāk” ietvaros organizēja konkursu “Energoefektīvākā ēka Latvijā”. Neraugoties uz Covid-19 klātbūtni, konkursam bija pieteikts rekordliels ēku skaits – 29. Konkursa mērķis ir veicināt labo praksi ēku energoefektivitātes un ilgtspējas jomā, īstenojot energoefektīvu ēku būvniecību, atjaunošanu un pārbūvi, tādējādi samazinot siltumnīcefekta gāzu emisiju daudzumu atmosfērā un veicinot sabiedrības izpratni par ēku siltumnoturību, telpu mikroklimatu, kā arī siltumnīcefekta gāzu emisiju samazināšanas nozīmi un iespējām, lai radītu kvalitatīvu, arhitektoniski izteiksmīgu dzīves telpu. Kopumā Latvijā, piesaistot Eiropas Savienības finanšu līdzekļus, ir atjaunotas vismaz 1000 ēkas.

**Patērētāju drošības palielināšanai** stiprināta patērētāju tiesību aizsardzība attiecībā uz digitālo satura un digitālā pakalpojuma iegādes un piegādes līgumiem, t.sk. izstrādāti grozījumi Patērētāju tiesību aizsardzības likumā, nosakot patērētāju tiesības neatbilstoša digitālā satura un digitālā pakalpojuma iegādes un piegādes gadījumā. Tāpat noteikti tiesiskie aizsardzības līdzekļi komercprakses pārkāpumu gadījumos, ieviests duālās preču kvalitātes aizliegums un aizliegums paaugstināt preces cenu pirms akciju piedāvāšanas, kā arī modernizētas patērētāju informēšanas prasības pirms tas ir uzņēmies līguma saistības vai distances līguma saistības. Patērētāju drošuma veicināšanai paaugstinātas prasības ķīmisko vielu izmantošanā rotaļlietu ražošanā, mājsaimniecībās lietoto sašķidrinātās naftas gāzes un dabas gāzes apkures iekārtām, dabasgāzes patēriņa skaitītāju verificēšanai, kā arī bīstamu vielu uzglabāšanas rezervuāru tehniskai uzraudzībai. Tāpat šogad uzsākts darbs pie patērētāju kolektīvo prasījumu ieviešanas, nodrošinot patērētājiem iespēju celt kolektīvos prasījumus iestādē un tiesā.

**Tirgus uzraudzības stiprināšanas un godīgas konkurences sekmēšanas** nolūkā Patērētāju tiesību aizsardzības centram noteiktas tiesības īstenot datu (saglabājamie datu) un finanšu informācijas pieprasīšanas (konti, maksājumi) un bloķēšanas (tīmekļa vietņu un satura ierobežošana) pilnvaras, kā arī noteikt soda sankcijas pārrobežu pārkāpumu gadījumos. Tāpat stiprināta Konkurences padomes lēmējinstitūcijas kapacitāte, kompetence un spēja pieņemt izsvērtus lēmumus, kā arī pilnveidota iesniegumu (sūdzību) izskatīšanas kārtība, nodrošinot caurspīdīgāku iesniegumu izskatīšanas un lēmumu pieņemšanas procesu par iespējamo konkurences tiesību pārkāpumu.

**ES Vienotā tirgus attīstībai** 2021.gadāmazinātas administratīvās prasības pārrobežu pakalpojumu sniedzējiem, balstoties uz situācijas izvērtējumu tādās jomās kā neharmonizētie būvniecības izstrādājumi, regulētās profesijas un darbinieku norīkošana u.c. Nodrošināta arī Latvijas interešu pārstāvība pirmā ESVienotā tirgus noteikumu izpildes (SMET) [darba grupas ziņojuma](https://ec.europa.eu/docsroom/documents/47154) sagatavošanā, secinot, ka Latvijas veiktie pilnveidojumi normatīvajos aktos ļaus tuvākajā laikā novērst Eiropas Komisijas identificētās neatbilstības, kas saistītas ar Latvijas vienotajā kontaktpunktā pieejamo informāciju. Tāpat 2021. gadā atjaunots un pilnveidots ES līmeņa informatīvais rīks "[Tava Eiropa](https://europa.eu/youreurope/index_lv.htm)" – portālā apkopota informācija par ES pilsoņu un ģimeņu tiesībām (ceļošana, veselības aprūpe, uzturēšanās formalitātes, izglītības iespējas, patērētāju aizsardzība u.c.), kā arī ES valstu regulējumu uzņēmumiem (uzņēmējdarbības uzsākšana, darba tiesiskās attiecības, nodokļi, prasības produktiem, finanses u.c.).

Lai veicinātu izpratni par ES Pakalpojumu direktīvas piemērošanu, izstrādātas videoapmācības valsts un pašvaldību iestāžu darbiniekiem par direktīvas piemērošanas aspektiem un darbībām, kas veicamas, lai iestāde Iekšējā tirgus informācijas (IMI) sistēmā iesniegtu paziņojumu par izstrādāto tehnisko noteikumu projektu. Vienlaikus nolūkā nodrošināt ērtu pakalpojumu sniegšanu iedzīvotājiem un uzņēmumiem, digitalizēti vairāki jauni pakalpojumi valsts pārvaldes pakalpojumu portālā [www.latvija.lv](http://www.latvija.lv) (nekustamā īpašuma darījumu starpnieku reģistrācija, biedrību vai nodibinājumu iekļaušana komerciālo un korporatīvo tīmekļvietņu lietotāju pārstāvības reģistrā vai izslēgšana no tā).

**Ārējo ekonomisko attiecību** sekmēšanai intensīvi strādāts pie Latvijas uzņēmēju sadarbības stiprināšanas ar ES valstīm, īpaši Vāciju, Franciju, Igauniju, Lietuvu, Austriju, kā arī ASV, Apvienotajiem Arābu Emirātiem, Saūda Arābiju, Ķīnu, Uzbekistānu, Kazahstānu un Krieviju. Lai veicinātu ekonomiskās sadarbības aktivizēšanu un paplašināšanos, un ņemot vērā Latvijas uzņēmēju intereses, 2021.gadā apstiprināts Latvijas valdības un Saūda Arābijas valdības ekonomiskās sadarbības līgums.